Mystisk armener skal ha påvirket bombe-brødre
Tamerlan Tsarnajev ble drept i sammenstøt med politiet fredag, mens lillebroren Dzjokhar ligger hardt skadd på sykehus. Amerikansk politi forsøker nå å finne ut hvilket motiv de to brødrene hadde, og om de eventuelt kan knyttes til andre militante aktivister eller grupper. Dsjokhar Tsarnajev skal i avhør ha innrømmet at han og broren sto bak Boston-bombingen. Han skal også han hevdet at det var den eldste broren som var drivkraften bak terrorangrepet, og at de ikke var i kontakt med andre grupper.Slektninger av de to brødrene hevder nå at en armener, bare kjent for familien som Misha, skal ha påvirket og radikalisert den eldste av Tsarnajev-brødrene, skriver Associated Press. Familien er moderate sunnimuslimer, og de skal sjelden ha snakket politikk eller gått i moskeen. Etter å ha møtt den mystiske Misha i 2008 eller 2009, ble Tamerlan mer og mer ytterliggående. Armeneren, som skal ha vært kraftig bygd, skallet og hatt et rødlig skjegg, oppsøkte Tamerlan ved en rekke anledninger. Familien skal ikke være kjent med hvordan de to fikk kontakt.Påvirket av den noe eldre armeneren ble Tamerlan Tsarnajev stadig mer opptatt av radikal islamisme og konspirasjonsteorier. Han skal også ha gitt opp sin store lidenskap boksing, og hoppet av musikkstudiene. Den eldste Tsarnajev-broren ble også en ivrig motstander av USAs krigføring i Irak og Afghanistan, noe slektningene mener var grunner Mishas påvirkning. Brødrenes far Anzor mislikte at armeneren kom hjem til dem, og skal ifølge AP ha luftet sin bekymring overfor sin egen bror, guttenes onkel. - På en eller annen måte, overtok han hjernen hans, forteller onkelen Ruslan Tsarni til AP.De to brødrene, som emigrerte til USA for ti år siden, har tsjetsjensk bakgrunn, men er født i Kirigistan, en republikk i Russland. Det amerikanske politiet har i ettertid av bombene fokusert på Tamerlan Tsarnajevs reiser i Russland, nærmere bestemt Dagestan. I forkant av denne reisen ble FBI tipset om Tsarnajev, men fant ingen grunn til mistanke. Under en lukket høring i etteretningskomiteen i Senatet tirsdag, kom det frem at Russland gjentattet ganger kontaktet FBI og ba dem holde øye med Tamerlan Tsarnajev, skriver Boston Globe. Under høringen kom det også frem at FBI ikke var kjent med at Tsarnajev besøkte Russland i 2012, noe som skyldtes at navnet hans ble feilstavet på passasjerlista til flyselskapetEtterforskningen har også avdekket at Tamerlan Tsarnajev jevnlig leste nettsider med jihadistisk og ekstremistisk propaganda, blant annet en engelskspråklig nettside med bånd til terrornettverket al-Qaida. Han fattet også interesse for nettsider hvor konspirasjonsteoriene florerte, forteller familien. Det er ikke kjent hvor armeneren Misha oppholder seg, eller om FBI har avhørt ham. VG Nett/NTB
Brødrene Dzjokhar og Tamerlan Tsarnajev, som mistenkes for å ha stått bak bombene under Boston maraton, skal ha blitt påvirket av en mystisk armener.